Leerder ‘het gejok’ oor dade van onthoofde onnieSamuel Paty, die vermoorde onderwyser. (Foto: Twitter) Die skoolmeisie wie se pa glo verlede jaar ŉ aanlyn haatveldtog teen ŉ Franse onderwyser van stapel gestuur het nadat hy karikature van die profeet Mohammed gewys het, het nou erken sy was nie eens in die klas toe dié prente gewys is nie. Dié veldtog het uiteindelik tot die onderwyser se onthoofding gelei. Samuel Paty is in Oktober verlede jaar in die openbaar in Parys onthoof nadat hy karikature van die Moslemprofeet in ŉ klas gewys het tydens ŉ gesprek oor vryheid van uitdrukking. Die skoolmeisie het verlede jaar beweer Paty het Moslemleerders gevra om die klas te verlaat toe hy die tekenprente aan die klas gewys het. Die kind se pa het in die lig van dié bewering ŉ klag teen Paty ingedien en glo die bewerings aanlyn versprei. Die skoolmeisie het egter nou erken dat sy oor die voorval gejok het. “Sy het gejok omdat sy in ŉ spiraal vasgevang gevoel het nadat haar klasmaats haar gevra het om ŉ woordvoerder te wees,” het die skoolmeisie se prokureur Maandag gesê. Die leerder word nou aangekla van laster terwyl haar pa en nóg ŉ man, ŉ Islamitiese prediker en kampvegter, daarvan beskuldig word dat hulle aandadig tot die moord was. Maroela Media het vroeër berig Paty is deur ŉ 18-jarige Tsjetsjniër wat in Moskou gebore is, onthoof nadat die bewerings aanlyn versprei is. Sy moordenaar is kort ná die moord deur die polisie doodgeskiet.